**Ενδοσχολική βία**

**Πρόλογος**

Κοινή παρατήρηση όσων έρχονται σε επαφή με εφήβους είναι ότι τα τελευταία χρόνια η επιθετικότητα μεταξύ τους έχει αυξηθεί. Δυστυχώς στη χώρα μας, τα περιστατικά βίας και εκφοβισμού στα σχολεία δεν αντιμετωπίζονται κατάλληλα. Πολλές φορές αποσιωπούνται, διότι θεωρείται ότι εκθέτουν και στιγματίζουν τους θύτες, τα θύματα και το κύρος του σχολείου. Επίσης, παρατηρείται ελλιπής ενημέρωση, περιορισμένη ευαισθητοποίηση και άγνοια για τη διαχείριση του προβλήματος, τόσο από τους εκπαιδευτικούς όσο και από τους γονείς. Πρόκειται για πρόβλημα, το οποίο συνεχώς αυξάνεται και οι επιπτώσεις του επηρεάζουν τόσο το σχολικό περιβάλλον όσο και την κοινωνία. Η εμβάθυνση και αποσαφήνιση των αιτίων που προκαλούν τη βία στα σχολεία θα οδηγήσει στην ασφαλή πρόληψη και τελικά στην αντιμετώπιση του φαινομένου.

**Κυρίες και κύριοι,**

Στο πλαίσιο της ημερίδας αυτής θα ήθελα να καταθέσω τις απόψεις μου για το φαινόμενο της βίας που τείνει να αποτελέσει μάστιγα της σύγχρονης σχολικής κοινότητας. Αναντίρρητα η σχολική βία αποτελεί αντανάκλαση της παθογένειας που κατατρύχει τις σύγχρονες κοινωνίες και μέσα από αυτήν την οπτική γωνία σκοπεύω να προσεγγίσω το φαινόμενο.

**Εκδηλώσεις βίας**

* Δεν είναι ένα νέο φαινόμενο. Κατά καιρούς έχει παρουσιαστεί κάθε μορφή βίας (λεκτική-κοροϊδία, σαρκασμό, γελοιοποίηση, απειλές, προσβλητικά μηνύματα- σωματική, ψυχολογική-συναισθηματική, σεξουαλική, βανδαλισμοί).
* Ο εκφοβισμός μπορεί να έχει τη μορφή του ηλεκτρονικού εκφοβισμού στη σύγχρονη εποχή (κακόβουλα μηνύματα, κλήσεις, μηνύματα με απειλητικό περιεχόμενο, εκβιασμός και γελοιοποίηση με δημοσίευση φωτογραφιών που θίγουν το άτομο.
* Αρκετά συχνά έχει στόχο τις σχολικές εγκαταστάσεις, τη σχολική περιουσία και τον περιβάλλοντα χώρο.
* Περιλαμβάνει σε ακραίες περιπτώσεις και εγκληματικές ενέργειες. Ωστόσο, τις περισσότερες φορές εκδηλώνεται ως χρήση της φυσικής δύναμης ή της απειλής εναντίον ενός μεμονωμένου ατόμου ή κατά μιας ομάδας που μπορεί να οδηγήσει στον τραυματισμό ή στη γένεση ψυχολογικών διαταραχών στο θύμα της επίθεσης.

**Μεταβατική παράγραφος**

Καταλαβαίνουμε, λοιπόν, ότι η σχολική βία έχει πολλές μορφές και ύπουλα δηλητηριάζει τη ζωή και τη λειτουργία της σχολικής κοινότητας. Γι’ αυτό επιβάλλεται να αναδείξουμε τους παράγοντες που ευνοούν την εκδήλωση του νοσηρού αυτού φαινομένου και να συμβάλουμε στην αποτελεσματική αντιμετώπισή του

**Αίτια ενδοσχολικής βίας**

* Η ελλιπής καλλιέργεια, οι βίαιες συμπεριφορές που καλλιεργούνται στο οικογενειακό περιβάλλον, η ανωριμότητα, η ανεπαρκής ή και προβληματική κοινωνικοποίηση. Άτομα με χαμηλή αυτοεκτίμηση επιζητούν στη βία την επιβεβαίωση αλλά και ένα τρόπο να τραβήξουν την προσοχή αδιάφορων ενηλίκων. Έχει διαπιστωθεί ότι η ανεπαρκής γονική υποστήριξη και επιρροή, οι άδικες τιμωρίες και η κακοποίηση των παιδιών διαμορφώνουν βίαιες προσωπικότητες.
* Συχνά ωστόσο, **το σχολείο** υποθάλπει τη βία γιατί μέσα σε αυτό το περιβάλλον διογκώνονται οι κάθε λογής ανισότητες και αντιθέσεις. Άλλωστε, το σχολείο ως μικρογραφία της κοινωνίας, καθρεφτίζει τα κρούσματα βίας και ανομίας που κυριαρχούν στην κοινωνία των ενηλίκων.
* Επίσης ο χώρος του σχολείου συμβολίζει στις συνειδήσεις των περισσότερων μαθητών την κρατική εξουσία οπότε ξεσπούν στη σχολική περιουσία όλη την εφηβική οργή. Στο σημερινό απρόσωπο σχολείο μέσα σε αχανείς κτιριακές μονάδες , εκλείπει η εποπτεία, καλλιεργούνται αδιάφορες –τυπικές σχέσεις, κυριαρχούν η ανωνυμία και η μαζικότητα.
* Επίσης, ο τεχνοκρατικός προσανατολισμός της σύγχρονης εκπαίδευσης καλλιεργεί ανταγωνιστικές σχέσεις, τη βαθμοθηρία, το ωφελιμιστικό –ατομιστικό πνεύμα και από την άλλη αποδυναμώνει τη συλλογική δράση, την υγιή κοινωνικοποίηση.
* Η φτώχεια, οι φυλετικές – πολιτισμικές διαφορές, ο κοινωνικός αποκλεισμός καλλιεργούν ανταγωνιστικές τάσεις στο εσωτερικό της σχολικής κοινότητας.
* Το σχολείο εκλαμβάνεται από τους μαθητές ως κατεξοχήν χώρος καταπίεσης και καταναγκασμού που υποδαυλίζει αισθήματα μίσους και οργής των εφήβων οι οποίοι αναζητούν στη βία μία δίοδο εκτονωτικής διαφυγής. Τότε στοχοποιούνται τα εύκολα θύματα, κακοποιούνται αδύναμοι ή προβληματικοί μαθητές, βγαίνουν στην επιφάνεια ρατσιστικά πάθη και κορυφώνονται οι φυλετικές αντιπαραθέσεις και συμπλοκές.
* Άλλοτε ο υποβαθμισμένος , ακαλαίσθητος και παραμελημένος χώρος του σχολείου απωθεί τους μαθητές, γεννά αρνητικά συναισθήματα, γίνεται πεδίο σύστασης συμμοριών και δράσης ανήλικων παραβατών του νόμου.
* Ιδιαίτερα επιρρεπείς στην άσκηση ενδοσχολικής βίας είναι εκείνοι οι μαθητές που δεν κατάφεραν να ενταχθούν /ενσωματωθούν στη σχολική κοινότητα, μαθητές που βίωσαν τη σχολική αποτυχία οπότε δεν μπόρεσαν να συμβαδίσουν με την υπόλοιπη σχολική κοινότητα ή απομονώθηκαν και περιθωριοποιήθηκαν από τους συμμαθητές . Έτσι γίνονται βίαιοι, εκδικητικοί, αναζητούν το θύμα πάνω στο οποίο θα εκτονώσουν όλο το μένος τους προκειμένου οι ίδιοι να νιώσουν έστω και πρόσκαιρα αίσθημα ανωτερότητας και υπεροχής.

**Συνέπειες του σχολικού εκφοβισμού**

* Το άτομο που δέχεται λεκτική, σωματική και ψυχολογική βία καταλαμβάνεται από ένα αίσθημα φόβου και ανασφάλειας. Κλείνεται στον εαυτό του και παρουσιάζει δυσκολία στο να συνάψει διαπροσωπικές σχέσεις.
* Μειώνεται το ενδιαφέρον του για τα μαθήματα. Βιώνει το σχολείο ως ένα εχθρικό περιβάλλον, κάτι που το αποπροσανατολίζει από το αγαθό της γνώσης.
* Οι μαθητές που θυματοποιούνται παρουσιάζουν συμπτώματα άγχους, χαμηλής αυτοπεποίθησης, συναισθήματα κατωτερότητας, ακόμη και κατάθλιψη. Διαταράσσεται η ψυχοσωματική τους υγεία και εμφανίζουν τάσεις παραίτησης και μελαγχολία. Το σχολικό περιβάλλον μετατρέπεται σε έναν αφιλόξενο χώρο που δεν τους παρέχει κίνητρα για αυτοβελτίωση αλλά αποκτά τραυματικές διαστάσεις.
* Οι μαθητές-θύτες από την άλλη, εξοικειώνονται με τη βία, την ανυπακοή και συμπεριφέρονται προκλητικά. Η παραβατική τους συμπεριφορά τους απομακρύνει από τις αξίες του σχολείου και τους καθιστά επιρρεπείς στην ανομία και σε αρνητικές επιδράσεις. Μάλιστα είναι πολύ πιθανό να διατηρήσουν αυτή τη συμπεριφορά και κατά την ενηλικίωσή τους εμφανίζοντας αδυναμία να συνάψουν υγιείς κοινωνικές σχέσεις.
* Διαταράσσεται η αρμονική συνύπαρξη των μελών της σχολικής κοινότητας καθώς κυριαρχούν η εξουσιαστική επιβολή, ο εκφοβισμός, η παραβατικότητα. Τα μέλη του σχολείου χωρίζονται σε αντίπαλα στρατόπεδα με αποτέλεσμα να παγιώνεται ένα εχθρικό κλίμα που κυοφορεί διαστρεβλωμένες αρχές ισοπεδώνοντας τις σχολικές αξίες.
* Οι εκπαιδευτικοί χάνουν την παιδαγωγική τους αξιοπιστία και παρουσιάζονται ανίκανοι να λύσουν το πρόβλημα είτε γιατί το αγνοούν, είτε γιατί δεν ενδιαφέρονται, είτε γιατί αδυνατούν να το προβλέψουν.

**Μεταβατική παράγραφος**

Η σχολική βία υπονομεύει την ομαλή λειτουργία του σχολείου. Πρόκειται για ένα ανησυχητικό φαινόμενο με απροσμέτρητες συνέπειες τόσο για τα θύματα όσο και για τους θύτες. Αν θέλουμε, ωστόσο, να διαφυλάξουμε το θεσμό και να διαμορφώσουμε ένα περιβάλλον αγωγής υγιές, πρέπει να δράσουμε άμεσα κυρίως σε προληπτικό επίπεδο.

**Τρόποι αντιμετώπισης**

* Το σχολείο οφείλει να αγκαλιάζει όλους τους μαθητές, **να αμβλύνει τις όποιες ανισότητες** και να δίνει σε όλους τους μαθητές τις ίδιες ευκαιρίες ανεξαιρέτως. Στοιχεία, όπως η **ενίσχυση της αυτοεκτίμησης μέσω της επιβράβευσης** και της αναγνώρισης, η **συνεργασία** και η παρώθηση ενισχύουν την απόκτηση νέων δεξιοτήτων και διδάσκουν στους μαθητές την ορθή διεκδίκηση των επιδιώξεών τους.
* Μέσα από **ομαδοσυνεργατικές διαδικασίες** οι μαθητές θα καλλιεργήσουν συναισθήματα αλληλοαποδοχής, αλληλεγγύης και υποστήριξης και θα μάθουν με βιωματικό τρόπο να αποδέχονται το διαφορετικό υιοθετώντας μια κουλτούρα ανοχής και σεβασμού στην ετερότητα.
* Απαιτείται πρωτίστως η διαμόρφωση κλίματος επικοινωνίας, διαλόγου και εμπιστοσύνης ανάμεσα σε εκπαιδευτικούς και μαθητές.
* Μια ακόμη πρόταση είναι να υπάρχουν σε κάθε σχολική μονάδα **επιμορφωμένοι ή εξειδικευμένοι εκπαιδευτικοί**, που θα έχουν λάβει την κατάλληλη γνωστική και παιδαγωγική κατάρτιση, ώστε να εξομαλύνουν τις διαφορές μεταξύ μαθητών.
* Η **συμμετοχή και η ενεργός δράση** των μαθητών σε κοινωνικά επιθυμητές δραστηριότητες, εκτονώνει την ενέργεια και παράλληλα τους εξοπλίζει με δεξιότητες που θα αποδειχθούν χρήσιμες στην κοινωνική τους προσαρμογή.
* **Καταλυτικό ρόλο παίζουν και οι γονείς.** Όταν ένα παιδί γαλουχείται σε ένα υγιές περιβάλλον και διαπλάθει το χαρακτήρα του με γνώμονα τις ανθρωπιστικές αξίες και αρχές, είναι πολύ δύσκολο να υποπέσει σε παραβατική συμπεριφορά.
* Παράλληλα, οι γονείς χρειάζεται **να στρέφουν τα παιδιά τους σε δημιουργικές διεξόδους απασχόληση**ς, όπως αθλητικές δραστηριότητες, ένταξη σε συλλόγους, καλλιτεχνικές απασχολήσεις. Έτσι τα παιδιά εκτονώνουν γόνιμα την ενεργητικότητά τους αποφεύγοντας την έκθεση σε αρνητικά κοινωνικά πρότυπα που προβάλλονται κυρίως από τα ΜΜΕ και τα ηλεκτρονικά παιχνίδια.
* Η αντιμετώπιση του σχολικού εκφοβισμού προϋποθέτει την **αγαστή συνεργασία των εκπαιδευτικών, των γονέων και κηδεμόνων αλλά και των αρμόδιων κρατικών υπηρεσιών και φορέων.** Μέσα από το διάλογο, την υγιή διαλεκτική σχέση αλλά και τη συνδρομή καταρτισμένων ανθρώπων το φαινόμενο του σχολικού εκφοβισμού θα περιοριστεί σε σημαντικό βαθμό.

Επίλογος

**Κυρίες και κύριοι,**

Το σχολείο είναι η κοιτίδα της αγωγής, ο θεσμός που διαχρονικά μεταβιβάζει από γενιά σε γενιά τις αξίες της κοινωνίας. Από εμάς εξαρτάται να το θωρακίσουμε ώστε να μην αναπαράγει στρεβλά κοινωνικά πρότυπα, αλλά να προετοιμάζει πολίτες με ήθος και ανθρωπιά. Μόνο έτσι θα επιτελέσει τον παιδαγωγικό του ρόλο καταστέλλοντας κάθε μορφή επιθετικότητας και αποτελώντας τον υγιή προθάλαμο για τη ζωή.

Σε καμία περίπτωση το θέμα δεν εξαντλείται σε μια σύντομη ομιλία. Ωστόσο, πιστεύω ότι οι απόψεις μου μπορούν να ενεργοποιήσουν τον προβληματισμό εκείνων που ενδιαφέρονται ειλικρινά για τη νεολαία και τα προβλήματά της και δεν ανέχονται να διαιωνίζεται η σχολική βία που ως φαινόμενο απαξιώνει ηθικά θύτη και θύμα και καταρρακώνει ολόκληρη την κοινωνία. Ευχαριστώ για την προσοχή σας.

**Επίλογος** Η βία στο σχολικό χώρο δεν είναι ένα νέο κοινωνικό φαινόμενο. Δεν απομονώνεται σε ορισμένα κοινωνικά συστήματα, αλλά αντίθετα διαχέεται σε όλες τις εκφάνσεις της πραγματικότητας. Το σημερινό πολυπολιτισμικό σχολείο, οφείλει αφενός να κατανοήσει κι αφετέρου να μάθει να διαχειρίζεται τις κρίσεις που προκαλούν η ανισότητα, η αδικία και η αμάθεια εντός και εκτός των σχολικών τειχών και να κερδίσει την εσωτερική του ισορροπία.